René Christensen (DF), 2010-01-29:
Lige da jeg fik det her beslutningsforslag i hånden og læste det igennem, tænkte jeg: Hvor kan sådan nogle tanker her vokse i forhold til den økonomiske og arbejdsmæssige situation, vi står i nu?
Når man skal i gang med sådan et beslutningsforslag, går man ind og søger lidt på, hvad der ligger om området, og søreme, om jeg ikke ved første søgning på nettet kom frem til en artikel fra Danmarks Naturfredningsforening.
Der kan man se, at den her idé er vokset ud af lige nøjagtig den artikel fra Danmarks Naturfredningsforening.
Det er jo meget sjovt at se, hvad sådan en artikel kan bringe med sig.
Vi har her et forslag, som gør fuldstændig op med dansk landbrug.
Det er ikke sådan, at vi på nogen måde har noget imod, at man har økologisk landbrug, vi vil faktisk meget gerne støtte op om økologisk landbrug og de mange fordele, der også er ved det, men det, der bliver lagt op til her, og som i hvert fald er målet, er en 75-procents-reduktion i forhold til den produktionsform, man har i svinebedrifter i dag.
Det er også tydeligt, at man i artiklen kun taler om svin, og det er ret godt, at man ikke har talt om meget mere i den her artikel, for så havde det sikkert også været med, f.eks. køer og andet.
Man kan så gå ind og kigge på, hvad der egentlig ville ske, hvis det her forslag kom igennem.
Man skal jo ikke tage fejl af, at forslagsstillerne er en del af det alternative flertal i salen her, der er blevet talt så meget om, så det kunne være, at det her beslutningsforslag på sigt pludselig ville få tyngde bag sig.
Det kunne man jo godt forestille sig, og hvad ville det så rent faktisk betyde?
Der er flere, der har sagt her, at landbruget har over 55.000 job i landbruget, men hvad med dem ude omkring landbruget?
Der er jo også masser af arbejdspladser, der er tilknyttet landbruget.
Der har vi over 45.000 arbejdspladser.
Det er altså dem, man vil sætte i spil i forhold til det her forslag.
Det skal siges, at der sker meget på det her område.
»Grøn Vækst« er ved at komme i gang, der sker store reduktioner ved den måde, man bruger sin gylle og husdyrgødning på fra dyr i Danmark, og der bliver taget hånd om rigtig mange ting.
Det bliver så taget op, hvordan indtjeningsmulighederne er for landmændene i øjeblikket.
Det kan så være en hilsen til andre erhvervsgrupper: Hvis man har nogle få dårlige år, vil man fra Folketingets side gå ud og nedlægge de erhverv.
Det er da den mest mærkelige holdning, jeg nogensinde har set komme op som et beslutningsforslag. I forhold til økonomien i forslaget kan man sige: Hvis forslaget endelig kom igennem, hvad er det så, vi ikke vil have?
Man skal jo ikke tage fejl af, at dansk landbrug bidrager positivt til den danske økonomi, og hvis man godkendte det her forslag, ville vi stå med en kæmpe stor udfordring både med hensyn til den manglende indtægt og med hensyn til den store mængde medarbejdere, som så ville komme på overførselsindkomst, da deres arbejdsgrundlag ville blive fjernet.
Derfor kan vi sige, at vi selvfølgelig vil sige nej til det her forslag, og vi synes faktisk, det er et forslag, som man slet ikke burde have fremsat på grund af en artikel, man har fra Danmarks Naturfredningsforening.